b'\n_START_ARTICLE_\nCesta 1 (Islandija)\n_START_PARAGRAPH_\nCesta 1 (islandsko \xc3\x9ej\xc3\xb3\xc3\xb0vegur 1) ali kro\xc5\xbena cesta (Hringvegur) je dr\xc5\xbeavna cesta na Islandiji, ki poteka okoli otoka in povezuje ve\xc4\x8dino naseljenih delov dr\xc5\xbeave. Skupna dol\xc5\xbeina ceste je 1332 kilometrov. Nekatere najpriljubljenej\xc5\xa1e islandske turisti\xc4\x8dne znamenitosti, kot so slapova Seljalandsfoss in Sk\xc3\xb3gafoss, Dyrh\xc3\xb3laey in ledeni\xc5\xa1ka laguna J\xc3\xb6kuls\xc3\xa1rl\xc3\xb3n, se nahajajo ob tej cesti._NEWLINE_Krog je bil sklenjen leta 1974 z odprtjem mostu \xc4\x8dez reko Skei\xc3\xb0ar\xc3\xa1, najdalj\xc5\xa1ega mostu na Islandiji, na jugovzhodu dr\xc5\xbeave.\n_START_SECTION_\nZna\xc4\x8dilnosti\n_START_PARAGRAPH_\nCesta je ve\xc4\x8didel dvopasovna, s po enim pasom za vsako smer. Kjer te\xc4\x8de skozi ve\xc4\x8dja mesta, je lahko \xc5\xa1tevilo pasov ve\xc4\x8dje, kot tudi v predoru Hvalfjar\xc3\xb0arg\xc3\xb6ng. Mnogi mostovi, posebej na vzhodnem delu, imajo samo en pas za obe smeri ter so zgrajeni iz lesa ali jekla. Cesta je skoraj v celoti asfaltirana; po spremembi \xc5\xa1tevil\xc4\x8denja cest novembra 2017 ostaja neasfaltiran le \xc5\xa1e nekaj kilometrov ceste ob obali fjorda Berufj\xc3\xb6r\xc3\xb0ur na vzhodni Islandiji. Vzdr\xc5\xbeevanje in gradnja tako glavnih kot manj\xc5\xa1ih cest je v pristojnosti islandske uprave za ceste Vegager\xc3\xb0in._NEWLINE_Omejitev hitrosti na ve\xc4\x8dini ceste je 90 km/h in na neasfaltiranih odsekih 80 km/h._NEWLINE_V zimskem \xc4\x8dasu ve\xc4\x8dina ceste 1 ostane odprta in o\xc4\x8di\xc5\xa1\xc4\x8dena snega, nekateri odseki pa se lahko zaprejo. Najo\xc4\x8ditnej\xc5\xa1i tak primer je bil odsek ceste med Brei\xc3\xb0dalsv\xc3\xadkom in Egilssta\xc3\xb0irjem (\xc4\x8dez planoto Brei\xc3\xb0dalshei\xc3\xb0i) na vzhodu, zaradi \xc4\x8desar so ga vozniki, ki so potovali med mestoma, morali obvoziti po ovinkasti obalni cesti preko Rey\xc3\xb0arfj\xc3\xb6r\xc3\xb0urja (nekdanjih cestah 96 in 92). Novembra 2017 je s spremembo \xc5\xa1tevil\xc4\x8denja cest ta odsek postal del ceste 1, pot \xc4\x8dez Brei\xc3\xb0dalshei\xc3\xb0i pa je sedaj ozna\xc4\x8dena kot cesta 95.\n_START_SECTION_\nNevarnosti\n_START_PARAGRAPH_\nNekateri odseki ceste vsebujejo nepregledne ovinke in grebene, enopasovne mostove in ozke prelaze. Pozimi lahko voznike ogro\xc5\xbeata tudi poledica in mo\xc4\x8dan veter._NEWLINE_Cesta 1 pre\xc4\x8dka nekatere ni\xc5\xbeine, zgrajene iz ledeni\xc5\xa1kih naplavin (sandur), kar je ote\xc5\xbeevalo gradnjo ceste. Na teh mestih cesto ogro\xc5\xbeajo tudi pogoste ledeni\xc5\xa1ke poplave (j\xc3\xb6kulhlaup) med ali po izbruhih ognjenikov. Mostove in druge odseke ceste, ki jih prizadenejo, je zato pogosto potrebno znova zgraditi.\n_START_SECTION_\nPromet\n_START_PARAGRAPH_\nPrometnost je na razli\xc4\x8dnih odsekih po dr\xc5\xbeavi zelo razli\xc4\x8dna: v Reykjav\xc3\xadku in njegovi okolici cesto dnevno uporabi 5000\xe2\x80\x9310 000 vozil, medtem ko odseke, najbolj oddaljene od ve\xc4\x8djih mest, prevozi povpre\xc4\x8dno manj kot 100 vozil na dan._NEWLINE_Kro\xc5\xbena cesta je priljubljena med turisti, saj pokriva ve\xc4\x8dino dr\xc5\xbeave in se v njeni bli\xc5\xbeini nahaja mnogo znamenitosti. Cesto \xc5\xbee dolgo uporabljajo islandske dru\xc5\xbeine za poletne izlete, v zadnjih letih pa je \xc4\x8dedalje bolj priljubljena med tujimi turisti, ki za pot najamejo avtomobil ali s trajektom pripeljejo svojega.'